**РЕПУБЛИКА СРБИЈА**

**АП ВОЈВОДИНА**

**ОПШТИНА БАЧ**

**ОПШТИНСКА УПРАВА БАЧ**

**Комисија за признања**

**Број: 06-36-3/2022-I**

**Датум: 22. септембар. 2022. године**

**Б А Ч**

На основу Одлуке о награди Општине и осталим јавним признањима Општине Бач („Сл. лист општине Бач“ бр. 19/2018 и 26/2020), Комисија за признања расписује

**ЈАВНИ ПОЗИВ ЗА ПОДНОШЕЊЕ ИНИЦИЈАТИВА ЗА ДОДЕЛУ НАГРАДЕ ОПШТИНЕ БАЧ, ПОСЕБНОГ ЈАВНОГ ПРИЗНАЊА ОПШТИНЕ БАЧ И СПОРТСКОГ ПРИЗНАЊА ОПШТИНЕ БАЧ ЗА 2022. ГОДИНУ**

I

Иницијативу за доделу Награде Општине Бач, Посебног јавног признања Општине Бач и Спортског признања Општине Бач, Комисији за признања могу поднети предузећа и други привредни субјекти, установе и јавне службе, удружења грађана, групе грађана и појединци, одборници у Скупштини општине, државни органи и органи локалне самоуправе.

II

Награда, Посебно јавно признање и Спортско признање се додељују поводом Дана Бача.

**Награда Општине Бач** (у даљем тексту: Награда) као највише друштвено признање општине, додељује се предузећима и другим привредним субјектима, установама, институцијама, јавним службама, удружењима грађана, групама грађана као и појединцима за нарочите резултате постигнуте у раду и стваралаштву, као и нарочита достигнућа и остварења у области привреде, образовања и васпитања, духовног, научног и културно – уметничког стваралаштва, здравствене и социјалне заштите, хуманитарних и добротворних акција као и у другим друштвеним активностима, те за дугогодишњи рад, прегалаштво и заслуге на очувању и унапређивању традиције и културно – просветног наслеђа локалне самоуправе и заједничког суживота грађана, као и за нарочита залагања у ванредним ситуацијама на спашавању људских живота и спречавању материјалних штета већих размера.

Награда се додељује правним лицима чије седиште је на територији општине, односно појединцима и групи појединаца за дела остварена, публикована, изведена или излагана на територији општине или која су тематски везана за Општину Бач и доприносе њеној афирмацији, те грађанима општине за изузетна остварења и достигнућа постигнута ван територије општине.

**Посебно јавно признање Општине Бач** (у даљем тексту: Посебно јавно признање) додељује се за постигнуте запажене резултате у раду и стваралаштву појединаца, у краћем временском периоду.

**Спортско признање** додељује се као највише признање општине за постигнуте значајне – врхунске резултате у области спорта.

Спортско признање се додељује: једно – најуспешнијем спортисти појединцу (без обзира на категорију – пионири, кадети, јуниори и сениори, ранг такмичења и без обзира на пол) односно најуспешнијем спортском раднику и једно – најуспешнијем спортском колективу. Спортско признање може се доделити спортисти појединцу (без обзира на категорију – пионири, кадети, јуниори, сениори, ранг такмичења и без обзира на пол) односно спортском раднику и најуспешнијем спортском колективу, за постигнуте значајне – врхунске резултате у области спорта.

Спортско признање се може доделити само спортском колективу које има седиште на територији Општине Бач.

III

У иницијативи је обавезно нагласити категорију (и врсту награде, односно признања) за коју подносиоци иницијативе предлажу појединца или организацију. Предлог са образложењем се подноси у писаној форми и обавезно садржи податке о делу и/или резултату појединца или правног лица. За физичка лица је, уз образложење, потребно навести: име и презиме, адресу, занимање и кратку радну биографију, а за правна лица, и др: назив, седиште, делатност и пословне, друштвене и др. успехе.

Необразложене иницијативе сматраће се непотпуним и неће бити разматране.

Образложена иницијатива за доделу Награде, Посебног јавног признања и Спортског признања подноси се **најкасније до петка, 30. октобра 2022. године** и доставља се у затвореној коверти на адресу: Општинска управа Бач, Трг др Зорана Ђинђића 2, 21420 Бач са назнаком: **„За Комисију за признања“.** Уколико се иницијативе подносе поштом валидан је датум поштанског жига - предаје писмена на пошти.

IV

Одлуку о додели Награде, Посебног јавног признања и Спортског признања доноси Скупштина општине Бач на предлог Комисије за признања.

V

Додатне информације у вези подношења иницијативе за доделу Награде, Посебног јавног признања и Спортског признања могу се добити позивом на број 021/60-70-075, локал 147, контакт особа Далибор Гајић.

Председник Комисије за признања Александра Берић, с.р.